J E G Y Z Ő K Ö N Y V

*KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2024. március 25-i rendkívüli nyílt üléséről***

 Rendelet: 6/2024 (III.25.)

 Határozat: 12 – 15/2024 (III.25.)

 ***J E G Y Z Ő K Ö N Y V***

|  |  |
| --- | --- |
| *Készült*: | Körmend Város Önkormányzata Képviselő-testületének 2024. március 25-i rendkívüli nyílt üléséről |
| *Jelen vannak:* | Bebes István, Belencsák István, Czvitkovics Gyula, Tóth Gábor, Dr. Hadnagy Ádám, Dr. Szabó Barna, Geosics László, Auer Miklós, Petrovics László, Zsebe Ferenc, Szép Dániel és Szlávik Csaba képviselő-testületi tagok  |
| *Távol van:* | - |
| *Tanácskozási joggal meghívottak közül jelen van:*  |
|  | dr. Stepics Anita jegyző dr. Fábián Ágnes aljegyzőPasics Renáta irodavezetőKörmendy-Szalai Mónika irodavezető Tubolyné Balázs Nóra irodavezető |

Bebes István polgármester köszönti a Képviselő-testület tagjait, illetve minden megjelent vendéget. Megállapítja, hogy a Képviselő-testület 12 fővel jelen van, az határozatképes, az ülést 8 órakor megnyitja.

Bebes István polgármester kérdés és vélemény hiányában kéri a napirend jóváhagyását.

A Képviselő-testület a napirendet 12 igen szavazattal elfogadja, és a következő napirendet hagyja jóvá:

N A P I R E N D

Nyílt ülés keretében:

1. **Pályázat támogatás igénylésére**
Előterjesztő: **Bebes** **István** polgármester
2. **A közterületek használatáról és rendjéről szóló önkormányzati rendelet módosítása**
Előterjesztő: **Bebes István** polgármester
3. **Mozi üzemeltetése kapcsán üzemeltetési díj megállapítása**
Előterjesztő: **Bebes István** polgármester
4. **Javaslat az illegális hulladéklerakók felszámolása érdekében meghirdetett „Tisztítsuk meg az országot II.” - hulladékfelszámolási pályázaton való indulásra**
Előterjesztő: **Bebes István** polgármester
5. **Döntés Körmend város településrendezési eszközeinek módosításáról**
Előterjesztő: **Bebes István** polgármester

Zárt ülés keretében:

1. **Ökocentrum ingatlan bérlete – pályázatok véleményezése**
Előterjesztő: **Bebes István** polgármester
2. **Kuratóriumi tagok és Felügyelőbizottsági tag választása**
Előterjesztő: **Bebes István** polgármester

 **N A P I R E N D:**

**1./ Pályázat támogatás igénylésére**

 Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy REKI támogatásról van szó, amelyet az idei évben 3 alkalommal lehet majd benyújtani. Az előterjesztésből is látható, hogy az előző években milyen nagyságrendben érkezett támogatás az Önkormányzathoz. 2021-ben 141 millió, tavaly pedig 150 millió forint. Szeretnék ha az idei évben is megfelelő mértékű támogatást kapna az Önkormányzat ebből a pályázati formából.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**12****/2024. (III.25)** **önkormányzati határozat**

Körmend Város Önkormányzat Képviselő-testülete elhatározza, hogy a 2024. évi központi költségvetésről szóló 2023. évi LV. törvény 3. melléklet II. Támogatások megállapításának, felhasználásának és elszámolásának szabályai 5. 2.1.5 Önkormányzatok rendkívüli támogatása jogcím 5.1.a) pontjában meghatározott Önkormányzatok rendkívüli támogatása alapján vissza nem térítendő, rendkívüli támogatásra pályázatot nyújt be a Belügyminisztérium által közzétett Pályázati Kiírásban meghatározottak szerint.

Felelős: Bebes István polgármester
Határidő: 2024. április 5.

**2./ A közterületek használatáról és rendjéről szóló önkormányzati rendelet módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy jogszabálymódosítás miatt kell ezt a rendelet módosítást elfogadni. A hatályon kívül helyezendő rész azt szabályozta, hol lehet és hol nem lehet választási plakátokat elhelyezni a városban, a módosítások miatt erre már lehetőség nem lesz. Így nem lehet a Szabadság térre sem kihelyezni választási hirdetőberendezéseket. Kéri a Testületet, döntsön a rendelet módosításáról.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő rendeletet alkotja:

**6****/2024. (III.25) önkormányzati rendelet**a közterületek használatáról és rendjéről szóló 21/2003. (VI. 1.) önkormányzati rendelet módosításáról

**3./ Mozi üzemeltetése kapcsán üzemeltetési díj megállapítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a mozi bérbeadása kapcsán az előterjesztést a Képviselő-testület már megismerhette, a bérbeadásról a szerződés létrejött. Szeretné jelezni, hogy áprilisban a mozi megnyitására sor fog kerülni, melynek idejét már látják. A projekt nettő elszámolású volt, így bérleti díj is képződik utána. Javasolják, hogy a Testület állapítson meg üzemeltetési díjat a BÖK Kft-vel szemben, aminek mértékénél azt is figyelembe kell venni, hogy a BÖK Kft-nek is vannak üzemeltetési költségei, és a veszteségkiegyenlítés is BÖK Kft. oldalán jelenik meg. Pályázat szempontjából fontos rész, hogy mindent a pályázati előírásoknak megfelelően tudjanak teljesíteni. Az összeg szerepel az előterjesztésben, amely 25 ezer Forint/hó.

Szlávik Csaba képviselő-testületi tag elmondja, nagyon jó, hogy áprilisban el fog kezdődni a mozi üzemeltetése. Neki csak egy kérdése lenne. Alaphelyzetben 75 ezer forint volt a bérleti díj, az előterjesztésben viszont 25 ezer forint szerepel. A pályázat úgy szólt, hogy veszteséggel számol. Kérdezi, a tárgyalás során a veszteség csökkentésével kapcsolatban volt -e valami egyezkedés. Arra gondol, rendben hogy a 75 ezer forintot engedjék el 25 ezer forintra, de a veszteséget, amit számoltak, körülbelül 3 millió forint, arról történt -e valami tárgyalás.

Bebes István polgármester elmondja, a 25 ezer forint az teljesen más. A BÖK Kft-nek van egy kötelezettsége. Az Önkormányzat a pályázó, a BÖK Kft-nek mennek ki a számlák. A BÖK Kft fizeti meg ezt a 25 Ft + ÁFA öszeget Körmend Város Önkormányzatának. Nyilván a nyertes, az Agora Kft. a 75 ezer forintot fizeti a BÖK Kft-nek. Így áll össze a történet.

Tóth Gábor képviselő-testületi tag elmondja, a bérleti díj, a 25 ezer forint egy csekély összeg. Kérdezi, a BÖK Kft. tudja- e ezt fizetni, van -e arra lehetősége, hogy kigazdálkodja ezt az összeget. Jó lenne, ha itt lenne az ügyvezető Úr, és meg lehetne tőle kérdezni, hogy állnak anyagilag.

Bebes István polgármester elmondja, szerinte meg kell, hogy legyen ez a lehetőség a BÖK Kft-nek, már a pályázat feltételeinek megfelelően is. Úgy gondolja, az előzőekből nagyon jól tudja, hogy a BÖK Kft-nek számos kötelezettsége van, amelyet felvállal a város helyett, így nyilván ezzel próbál meg gazdálkodni. A városnak támogatni kell azt a részt, amely ezt lehetővé teszi számára. Nem érti túlzottan az efféle aggályokat, de természetesen tudomásul veszi.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**13/2024. (III.25)** **önkormányzati határozat**

Körmend Város Önkormányzata Képviselő-testülete a körmendi mozi üzemeltetésére a Batthyány Örökségközpont Kastélyfejlesztő és Üzemeltető Nonprofit Korlátolt Felelősségű Társasággal kötött „Üzemeltetési megállapodás” -hoz kapcsolódóan az üzemeltetési díjat 2024. március 1-ére visszamenőlegesen havi 25.000 Ft + ÁFA összegben állapítja meg.

**4./ Javaslat az illegális hulladéklerakók felszámolása érdekében meghirdetett „Tisztítsuk meg az országot II.” - hulladékfelszámolási pályázaton való indulásra**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az elhagyott hulladékok elszállítására és ártalmatlanítására lehet pályázni az Energiaügyi Minisztériumnál. A céljuk az, hogy az Ady Endre utcai állapotokat próbálják meg ezzel is felszámolni, nem mintha túl nagy bizalommal lenne arról, ha ezt megteszik, akkor nem képződik ismételten ugyanaz a helyzet, mint az eddigiekben. Mindenesetre nagyon rossz állapotok uralkodnak az Ady 2-ben. Van ott feladat, ha a maximális összeget kapják, akkor is nagyon komoly költség lesz az elszállítás esetében. Bíznak abban, hogy a pályázat sikeres lesz, és ebben az esetben el tudják végezni ezt a feladatot.

Szép Dániel képviselő-testületi tag elmondja, nagyon örül ennek a pályázatnak, illetve annak, hogy az Önkormányzat elindul ezen, hiszen korábban volt már Jegyző Asszonnyal egyeztetés pont az Ady Endre utcai körülmények miatt. Ennek általában mindig az lett a vége, hogy ezt saját költségen kellett megoldaniuk. Mindenképpen üdvözlendőnek tartja ezt a pályázatot, és hogy indulnak rajta.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**14/2024. (III.25)** **önkormányzati határozat**

1. Körmend Város Önkormányzatának Képviselő-testülete egyetért azzal, hogy Körmend Város Önkormányzata a Nemzetgazdálkodási Koordinációs és Vagyonkezelő Zrt. útján az illegális hulladéklerakók felszámolása érdekében a „Tisztítsuk meg az Országot II.” – hulladékfelszámolási pályázati felhívására támogatási kérelmet nyújtott be bruttó 4.095.000 Ft összeg erejéig, valamint pozitív elbírálás esetén elhatározza a kapcsolódó projekt végrehajtását.

2. Körmend Város Önkormányzatának Képviselő-testülete felkéri a polgármestert, hogy az 1. pontban megjelölt pályázati kérelem kapcsán felmerülő intézkedéseket és a projekt megvalósításhoz szükséges intézkedéseket tegye meg.

Felelős: polgármester (a határozat végrehajtásáért)

**Határidő: 2025. július 15.**

**5./ Döntés Körmend város településrendezési eszközeinek módosításáról**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy ezt az előterjesztést már tárgyalta a Testület az Újváros – Legény utca sarkén történő területértékesítés kapcsán, de a HÉSZ módosítását nem lehetett elindítani, mert az új építési törvényre kellett várni. Most el lehet indítani a HÉSZ módosítását, a megszűnő közpark helyett új közparkot kell kialakítani a HÉSZ-ben, amelyre a Hunyadi utcai területet javasolják. A beépítési tanulmánytervet csatolták. Az előterjesztés részletes, kéri a Testületet, indítsa el a helyi építési szabályzat módosítását.

Szlávik Csaba képviselő-testületi tagnak lenne egy - két kérdése. Ez az új építési rész városias lakóterületen helyezkedik el. A városias lakóterületen két lehetőség van. Van egyszer egy kisvárosi rész, vagy egy kertvárosi lakóövezet rész. Ezek közül melyik lenne a célszerű, mert ha megnézik a térképet, akkor a térkép közelében lévő területek mind kertvárosias lakóterületrész. Kérdezi, miért lenne szükség ide kisvárosias lakóterületet csinálni. Másik kérdése pedig az lenne, miért is kellene kiemelt beruházásnak minősíteni ezt az építkezési formát. Ugyanis, ha itt már kisvárosias, kertvárosias, akkor itt miért van az, hogy kiemelt beruházásként szerepeljen. Következő kérdése pedig az lenne, hogy a 419/221-es kormányrendelet 59. §-a is benne van, de szeretné megkérdezni továbbmenve, hogy a 68. § bizonyos része ide vonatkozik- e. Például, a településszerkezetet meghatározó műszaki infrastruktúra-főhálózat nem változik, nem történik új beépítésre szánt terület kijelölése, illetve a leglényegesebb, hogy nem történik zöld, vízgazdálkodási, erdő- és természetközeli terület megszüntetése. A 68§ erre a részre vonatkoztatható- e vagy sem.

Rápli Pál főépítész elmondja, mivel bizottsági ülésen Képviselő Úr jelezte, hogy lesznek majd kérdései, melyeket kisujjból meg tud neki válaszolni, igyekszik megfelelni a kihívásnak. Valóban van egy – két könnyen tisztázható dolog. A kiemelt fejlesztési területi minősítést azért javasolják, mint ahogy már az eddigiekben is előfordult, mert hosszadalmasak az eljárások a településrendezései eszközök módosításánál. Ez egy gyorsítási lehetőség, ha nem érkeznek például vélemények, vagy ha egy lakossági fórumon nincs módosító javaslat, akkor ne kelljen minden egyes mozdulathoz rendkívüli képviselő-testületi ülést összehívni. Egy egyszerűsített eljáráshoz matematikailag 3 hónap nem mindig elég, az állami főépítész minden eljáráshoz még 2 hiánypótlást küld, akkor van hogy 6 – 8 hónapig is eltart. Ebben az esetben, ha jól tudja, önkormányzati tulajdonról van szó, és önkormányzati árbevételről. Ha valami, akkor abban a gazdasági helyzetben, amit a mai világban ismernek, akkor ez bizony kiemelt beruházás. Egy olyan érdekről van szó, hogy a fejlesztő fejleszteni akar, a folyamatosan változó piaci körülmények, infláció és ÁFA tartalom mellett, az Önkormányzatnak pedig a működéshez árbevételre lenne szüksége. Taktikailag is szokták javasolni, most azonban nem taktikai kérdésről van szó, de hála istennek ez nem építészi, hanem ez önkormányzati döntés tárgya.

 A lakóterületekkel kapcsolatban nem volt teljes a felsorolás. Falusias, kertvárosias, kisvárosias és nagyvárosias lakóterületek sorakoznak. Amikor egy olyan területre néznek rá, ami valamiért a beépítésből kimaradt évtizedekre, de a környéke beépült, itt van egy olyan utcahálózat, amely félsóderesen épült be, és használják a mindennapokban, de nincs mindkét oldalról beépítve, ezért javasolt ennek a területnek a beépítése. A hogyan kérdésre, az városfejlesztési kérdés, hogy a város közepén építenek egy kisvárost, vagy a Hunyadi úton, vagy a Kauz réten. Van ennek egy úgynevezett Gausz görbéje. Általában ott sűrűsűdnek, ahol van közmű, közlekedés, szolgáltatások és üzletek. A maga konkrét javaslata volt, amennyiben a Képviselő-testület támogatja, tehát az építtető, ahogy Képviselő Úr is mondja, kertvárosi beépítésben gondolkodott, hiszen ott mindenki körbenéz, és azt mondja, hogy mindenhol családi házak vannak. Maga abban gondolkodott, komolyan veszi, hogy tőle pár száz méterre sportcsarnok épül egyszer, hogy vele szemben a kereskedelmi övezet átalakulásához az építési engedélyek folyamatban vannak. Úgy gondolta, ezen a területen várost is lehetne építeni, ezért az ő javaslata volt, hogy a telepítést át lehetne dolgozni, így akár 4 – 6 lakásos társasházak is épülhetnének, amikor a parkolók nem a Legény és az Űrhajós utca, hanem a telken belül helyezkednek el, amikor a zöldfelületekről, az erkélyekről a megmaradó közparkra rá lehet látni. Azt gondolja, hogy ennek a most még a Legény utcai garázsokkal tarkított terület értékét kell felhúzniuk egy olyan városfejlesztésen, melyre a magánbefektetők mindig rávehetők. Egyébként olyan a szabályozási terv, melyet közösen találták ki a műszaki irodával, hogy nem zárja ki az egyedi lakótelkeken családi házak beépítését a rendezési terv. Mindig van egy B változat, egy kimenekülési pont. Számos olyan területen dolgozott építészként, ahol megváltozott egy jogszabály, és más volt a támogatási intenzitás. Nem tudhatja Körmend városa sem, hogy a családi házasra lesz- e igény, maga megfordítaná, megengedné a kisvárosi fejlődést is, fel lehet parcellázni 5 telekre is, és be lehet építeni 5 családi házzal. Úgy gondolja, nem ez lenne a feladat, szebb egy saroktelek, és megnevezhető városrészecske lenne. Ez egy szakmai javaslat volt a részéről, sok idő nem volt ezt leegyeztetni, de kellene, hogy véleményt formáljanak róla. A Kormányrendeletnek ez a passzusa, melyet Képviselő Úr említ, az egy eljárásrendi dolog, amely arról szól, milyen eljárásban mit lehet. Ez az eljárási rendről szól, nem egy általános tilalom. Az általános tilalom az volt, amiért a tavalyi testületi döntést nem tudták gyorsan végrehajtani. Az építési törvény 7.§-a volt, amely nem engedte meg azt, hogy új beépítésre szánt területet jelöljenek ki. Most megengedi, azon az áron, hogy a közparkot megnövelt értékkel pótolni kell. Ez a törvényi akadály hárult el, melyet régóta vártak már tavaly júniusban, aztán végül január 1-től szűnt meg.

Szlávik Csaba képviselő-testületi tag elmondja, érthető volt Főépítész Úr hozzászólása. Előretekintő is valóban, az kellene, hogy kisvárosias lakóterület legyen ott. Ahhoz viszont, hogy legyen ott egy kisvárosias lakóterület, nem tudja, hogy a meglévő területeknél hogyan fog ez vonatkozni. Marad-e kertvárosi rész, ahogy most jelen pillanatban van, vagy ott is kell egy HÉSZ módosítást végrehajtani.

Rápli Pál főépítész elmondja, nem kell.

Szlávik Csaba képviselő-testületi tag elmondja, nyilvánvalóan a kezdet kezdetén Főépítész Úr elmondta, a bevétel miatt az eladott terület bevétele miatt a város tényleg olyan anyagi helyzetben van, hogy mindenféle fillért meg kell fogni. Ezért támogatja, de azért a kis hangyák benne vannak a dolgokban, hogy miért pont így, miért pont ez. A fő csapásirány az, hogy majd valamikor lesz egy sportcsarnok, majd valamikor el fog kezdődni a Rákóczi út másik oldalán valami kereskedelmi hálózat építése, és minden egyéb. Csak azt mondja, a bevétel szempontjából tudja támogatni, de a másikat talán nem.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Dr. Szabó Barna képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen, 1 nem szavazattal elfogadja, és a következő határozatot hozza:

**15/2024. (III.25)** **önkormányzati határozat**

1. Körmend Város Önkormányzata kezdeményezi az Önkormányzat településrendezési eszközeinek felülvizsgálatát a Körmend 1618/34 helyrajzi számú telek tekintetében a mellékelt főépítészi feljegyzésben foglaltak alapján, a mellékelt beépítési tanulmányterv szerinti lakóövezet kialakítása céljából, tekintettel arra, hogy a tervezett kereskedelmi és sport célú nagyszabású fejlesztések közvetlen környezetében a város tulajdonában nincs más közművel ellátott, kisvárosias beépítés céljára kijelölhető lakóterület.

2. Körmend Város Önkormányzata a 1618/34 helyrajzi számú telekből kialakuló lakóterületet a mellékelt beépítési tanulmányterv szerint Kisvárosias lakóterület (Lk-24) jelű építési övezetbe sorolja és az övezet paramétereit az alábbiakban határozza meg:

A telekalakítás szabályai: minimális telekméret: 900 m2

A legkisebb telekszélesség: 16 m.

A beépítési mód szabadon álló.

Az előkert mérete minimum 5,00 m.

A megengedett legnagyobb épületmagasság: 10,0

A beépítettség legnagyobb mértéke 40% lehet.

A zöldfelület aránya legalább 30%.

A szükséges számú gépkocsi elhelyezési lehetőséget telken belül kell biztosítani

3. Körmend Város Önkormányzata a Körmend 1618/34 helyrajzi számú ingatlanból a mellékelt beépítési tanulmányterv szerinti új beépítésre szánt területrésze helyett a 1431/1 helyrajzi számú, Körmend Város Önkormányzata tulajdonában lévő ingatlanon, a szükséges mértékig új zöldterületet jelöl ki, figyelemmel a 2018. évi CXXXIX. törvény 12.§-ában foglaltakra az előterjesztésben foglalt indokolás szerint.

4. Körmend Város Önkormányzata egyetért a Körmend 1618/34 helyrajzi számú ingatlannak a mellékelt beépítési tanulmányterv szerinti telekfelosztásával és kezdeményezi a telekalakítási eljárás lefolytatását.

5. Körmend Város Önkormányzata a Körmend 1618/34 helyrajzi számú ingatlanból a jelen előterjesztés mellékletét képező beépítési tanulmányterv szerinti telekalakítás során kialakuló új beépítésre szánt területrészét jelen HÉSZ módosítás megvalósulásakor az önkormányzati forgalomképtelen törzsvagyon köréből kivonja.

6. Körmend Város Önkormányzata a Körmend 1618/34 és 1431/1 (Ksz,s-3) helyrajzi számon nyilvántartott ingatlanokat kiemelt fejlesztési területté nyilvánítja a 419/2021. (VII.15.) Korm.rendelet 59.§ (2) bekezdés c) pontja alapján.

7. Körmend Város Önkormányzata a Különleges területek - Ksz,s-3 jelű építési övezet paramétereit a mellékelt főépítészi feljegyzésben foglaltak alapján az alábbiakban határozza meg:

a) A kialakítandó legkisebb telekméret 2000 m2.

b) A beépítési mód: szabadonálló.

c) Az előkert mérete minimum 5 m.

d) Az oldalkert mérete min 6,00 m, a hátsókert minimum 6,00 m kell legyen.

e) A megengedett legnagyobb épületmagasság: 9,0 m

f) A beépítettség legnagyobb mértéke 20%.

g) A zöldfelület aránya legalább 40% kell legyen.

h) A szükséges számú gépkocsi-elhelyezési lehetőséget telken belül kell biztosítani.

8. A felülvizsgálatra Körmend Város Önkormányzata az Akcióterv Mérnöki Iroda Kft-vel (székhelye: 9730 Kőszeg, Bechtold István utca 7.) köt szerződést, elfogadva annak ajánlatát.

9. Körmend Város Önkormányzata a Bástya Lakópark Kft-vel (9700 Szombathely, Szent Flórián körút 2.) településrendezési szerződést köt a Helyi Építési Szabályzat előterjesztés szerinti módosítására irányulóan akként, hogy a kérelmező viseli a településtervezési és telekalakítási költségeket.

10. Körmend Város Önkormányzata Képviselő-testülete felkéri a városi főépítészt, Rápli Pált, hogy a módosítást szakmai szempontok szerint koordinálja.

11. Körmend Város Önkormányzata átruházza Körmend Város Polgármesterére azon döntési jogot, hogy a soron következő településrendezési eszközök módosítása során nyilatkozzon az állami főépítész felé a partnerségi eljárás lebonyolításáról, a beérkező vélemények elfogadásáról, vagy indoklás mellett az el nem fogadásáról, és lezárásáról.

További kérdés, vélemény nem hangzik el. Bebes István a Képviselő-testület nyílt ülését 8 óra 52 perckor bezárja.

K. m. f.

 Bebes István dr. Stepics Anita

 polgármester jegyző